РЕШЕНИЕ НА КОМИСИЯТА
от 6 юни 2008 година
за изменение на допълнение Б към приложение VII към Акта за присъединяване на България и Румъния по отношение на някои предприятия от секторите на месото, птичето месо, рибата и млякото и млечните продукти в Румъния
(нотифицирано под номер C(2008) 2400)
(текст от значение за ЕИП)
(2008/465/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния, и по-специално приложение VII, глава 5, раздел Б, подраздел I, буква д) от него,
като има предвид, че:
(1)
Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (1) и Регламент (ЕО) № 853/2004 на Европейския парламент и на Съвета от 29 април 2004 г. за определяне на специфични хигиенни правила за храните от животински произход (2) предвиждат някои структурни изисквания по отношение на предприятията, попадащи в приложното поле на тези регламенти.
(2)
Приложение VII, глава 5, раздел Б, подраздел I, буква а) от Акта за присъединяване на България и Румъния предвижда, че при спазване на определени условия някои структурни изисквания, посочени в тези регламенти, не следва да се прилагат до 31 декември 2009 г. за предприятията в Румъния, изброени в допълнение Б към приложение VII към Акта за присъединяване.
(3)
Докато посочените предприятия се намират в състояние на преход, произхождащите от тях продукти следва да бъдат предлагани само на националния пазар или да бъдат използвани за допълнителна преработка в румънски предприятия в състояние на преход.
(4)
Допълнение Б към приложение VII към Акта за присъединяване на България и Румъния е изменено с решения 2007/23/ЕО на Комисията (3) и 2007/710/ЕО на Комисията (4).
(5)
В Румъния някои предприятия от секторите на месото, птичето месо, рибата и млякото и млечните продукти са приключили процеса на обновяване и понастоящем отговарят напълно на законодателството на Общността. Освен това някои предприятия са прекратили дейността си. Поради това тези предприятия следва да бъдат заличени от списъка на предприятията в състояние на преход.
(6)
Поради това допълнение Б към приложение VII към Акта за присъединяване на България и Румъния следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предприятията, изброени в приложението към настоящото решение, се заличават от допълнение Б към приложение VII към Акта за присъединяване на България и Румъния.
Член 2
Адресати на настоящото решение са държавите-членки.
Съставено в Брюксел на 6 юни 2008 година.